অসমৰ বিশিষ্ট সাহিত্যিক, অনুবাদক তথা সাহিত্য অকাডেমি বঁটাপ্ৰাপক দিগন্ত বিশ্ব শৰ্মাক সাংসদ কামাখ্যা প্ৰসাদ তাছাই এই বঁটা প্ৰদান কৰে । অৰুণোদয় সাহিত্য সভা আৰু ড৹ ময়িদুল ইছলাম বড়া স্মৃতি ৰক্ষা সমিতিৰ যুটীয়া উদ্যোগত অনুষ্ঠিত হোৱা অনুষ্ঠানত সন্মানীয় অতিথি হিচাপে ৰাজ্যসভাৰ সাংসদ কামাখ্যা প্ৰসাদ তাছাৰ লগতে শিৱসাগৰ জিলাৰ উপায়ুক্ত আদিত্য বিক্ৰম যাদৱ, বিশিষ্ট নিবন্ধকাৰ ড৹ সব্যসাচী মহন্ত, বিশিষ্ট কবি প্ৰেম গগৈও উপস্থিত থাকে ।
শৰ্মাই জিলা পৰিবহণ বিষয়া হিচাপে কৰ্মজীৱন আৰম্ভ কৰাৰ পাছতেই তেখেত ঋষি অৰবিন্দ ঘোষ, ৰামকৃষ্ণ পৰমহংস আৰু স্বামী বিবেকানন্দৰ জীৱন দৰ্শনৰ প্ৰতি আকৃষ্ট হৈ আধ্যাত্মিক কৰ্ম সাধনাত ব্ৰতী হৈ পৰে। এনে মহান মনিষী সকলৰ আধ্যাত্মিক জীৱন আৰু চিন্তা চেতনাৰে এই মনিষীৰ সেৱাতেই নিজৰ জীৱন উৎসৰ্গা কৰি চৰকাৰী চাকৰিৰ পৰা পদত্যাগ কৰে।
দিগন্ত বিশ্ব শৰ্মাই ঋষি অৰবিন্দৰ দ্বাৰা ৰচিত "ভাৰতীয় সংস্কৃতিৰ ভিত্তি" শীৰ্ষক অমূল্য গ্ৰন্থ অনুবাদ কৰি ২০২০ বৰ্ষৰ সাহিত্য অকাডেমি অনুদিত বঁটা লাভ কৰিবলৈ সক্ষম হয় । প্ৰচুৰ অধ্যয়নশীল এই গৰাকী ব্যক্তিয়ে অসমৰ বিভিন্ন বিদ্যালয়, মহাবিদ্যালয় আৰু বিশ্ববিদ্যালয়ৰ ঋষি অৰবিন্দৰ দৰে মনিষী সকলৰ জীৱন দৰ্শনৰ ওপৰত তত্ত্ব গধুৰ বক্তৃতা প্ৰদান কৰি ছাত্ৰ সমাজক আধ্যাত্মিক দিশত সবল কৰি তোলাৰ ক্ষেত্ৰত যথেষ্ট অৰিহণা যোগাইছে ।
